Akiba Rubinstein

Životopis

Pochádzal z mnohopočetnej, chudobnej židovskej rodiny. Šach sa naučil hrať až v 15tich rokoch. Spočiatku nebol veľmi úspešný, ale vďaka vytrvalému štúdiu sa rýchlo zlepšoval.
V roku 1932 sa jeho psychický stav prudko zhoršil (pravdepodobne trpel na schizofréniu) a prestal hrať šach.
Akiba Rubinstein zomrel 15. 3. 1961 v Bruseli.

Kariéra

V rokoch 1911 - 1913 bol považovaný za najlepšieho hráča na svete. K zápasu o titul majstra sveta sa však nikdy nedostal, hlavne preto, lebo nedokázal zabezpečiť potrebné finančné prostriedky.
Prvý úspech dosiahol na 3. Majstrovstvách Ruska v Kyjeve v roku 1903, kde skončil 5. V Petrohrade 1905 bol 3.-4. Na turnaji v Barmen 1905 sa delil o 1.-2. miesto, vyhral v Lodži 1906, v Ostende 1907 bol 1.-2., v Karlových Varoch 1., v Lodži 1908 1., v Prahe 1908 4., vo Viedni 1908 4. V Petrohrade 1909 sa delil o 1. miesto s majstrom sveta Emanuelom Laskerom, ktorého v partii porazil. O samostatné 1. miesto ho pripravilo zaváhanie v poslednom kole. V Karlových Varoch 1911 bol 2.-3., rovnako, ako v San Sebastiane, kde porazil víťaza J. R. Capablancu. O 1. miesto sa v San Sebastiane opäť pripravil v poslednom kole, keď vo vyhratej pozícii urobil hrubú chybu a jeho súper udržal remízu. V roku 1912 prišli ďalšie úspechy. Suverénne - s náskokom 2½ bodu - vyhral turnaj v Piešťanoch, v Breslau sa o 1. miesto delil a v San Sebastiane bol 1.
Asi najbližšie k možnosti zohrať zápas o majstra sveta bol Rubinstein na turnaji v Petrohrade 1914. V pravidlách turnaja bola dohoda, že víťaz alebo v prípade víťazstva majstra sveta Laskera 2. v poradí, bude mať právo zohrať zápas o majstra sveta. Turnaj však Rubinsteinovi vôbec nevyšiel, pretože skončil až šiesty. Pričom prví piati postupovali do finálovej skupiny(turnaj sa hral v dvoch etapách).
Na dvoch malých turnajoch(ale so silným obsadením) v Berlíne 1918 skončil 4. a 2.
Po 1. svetovej vojne už nedosahoval také skvelé výsledky, stále však patril do svetovej špičky. Ešte raz sa pokúsil o zápas o titul majstra sveta, tentokrát s Capablancom, ale znovu neuspel pri zháňaní financií.

Úspechy

V Štokholme 1919 skončil 2. v Göteborgu 1919 2., v Haagu 1921 3., vyhral v Tribergu 1921, v Hastingse 1922 bol 2., v Tepliciach 1922 5., vo Viedni 1922 1., v Londýne 1922 4. a rok 1922 zakončil 1. miestom v Hastingse 1922/23. Naopak v roku 1923 sa mu nedarilo. V Karlových Varoch, aj v Moravskej Ostrave skončil hlboko v poli porazených. V Berlíne 1924 bol 2., v Merane 1924 3., v Baden-Badene 1925 2., v Mariánskych Lázňach 1925 1.-2., v Breslau 1925 3.-4. V Moskve 1925 zaznamenal zrejme najväčší neúspech, delil sa o 12.-14. miesto. V Berlíne 1926 bol 2., v Budapešti 1926 3.-5., v Drážďanoch 1926 3., vyhral Majstrovstvá Poľska 1927, v Bad Kissingene 1928 bol 3.-4., v Rogašskej Slatine 1929 zvíťazil, v Karlových Varoch 1929 bol 4., v Budapešti 1929 2., v San reme 1930 3. a v Scarborough 1930 bol 3.
Dvakrát reprezentoval Poľsko na šachovej olympiáde, napriek tomu, že žil v Belgicku.

Šachová osobnosť

Výborne si osvojil Steinitzove a Tarraschove šachové princípy a vo svojej hre ich dokázal výborne využiť. Bol výborný pozičný hráč, hypermodernista, jeho najsilnejšou stránkou bola hra v koncovke. Zohral však aj mnoho partií v kombinačnom štýle. Jeho slabinou bola psychická labilita. V niektorých turnajoch sa mu stalo, že v rozhodujúcich momentoch hral hlboko pod svoje možnosti alebo sa dopúšťal hrubých chýb, čím sa pripravil o lepšie umiestnenie.